VIDEO O nouă gafă marca Viorica Dăncilă: A crezut că este în Hunedoara, când de fapt se afla la Suceava

Premierul Viorica Dăncilă, cunoscută în special pentru gafele sale – de la greșeli de exprimare, la gafe diplomatice și confuzii impardonabile – a comis marți o nouă eroare: aflată într-o vizită în județul Suceava, șefa guvernului a declarat că se află în Hunedoara.

”Bună ziua! Aș vrea să încep prin a le ura la mulți ani tuturor celor care își sărbătoresc azi ziua onomastică. Suntem într-o vizită în județul Hunedoara, vizită…”, și-a început Dăncila conferința de presă.

”Suceava”, i-a șoptit președintele PSD Suceava, Ioan Stan.

”În județul Suceava. Am fost în mai multe județe, în Hunedoara, am fost în județul Sălaj, am fost în Maramureș, vom pleca în județul Vaslui. Sunt foarte multe județe pe care vrem să le vizităm”, a continuat Viorica Dăncilă (sursa video: Newsbucovina.ro)

O gafă similară, dar de o gravitate mult mai mare și impardonabilă pentru un șef de guvern, a făcut Viorica Dăncilă a făcut pe 26 iulie 2018. Aflată în vizită oficială în Muntenegru, Dăncilă a spus, în cadrul conferinței comune cu premierul muntenegrean, că îi pare bine să fie la Pristina, capitala Kosovo, stat nerecunoscut de România.

Viorica Dăncilă a fost corectată de translatorul oficial, care a spus Podgorica (capitala statului Muntenegru), în loc de Pristina.

Mai mult, de pe contul oficial de Youtube al Guvernului muntenegrean, Vioricăi Dăncilă i-a fost tăiat sunetul când spune Pristina în loc de Podgorica.

Deși conferința comună de presă a Vioricăi Dăncilă cu omologul său de la Podgorica, Duško Marković, a fost live pe pagina de Facebook a Guvernului României, transmisiunea a fost întreruptă, iar înregistrarea a fost ulterior ștearsă în întregime.

Înregistrarea cu gafa jenantă a Vioricăi Dăncilă a fost postată pe pagina de Facebook ”Secția politic” de la Realitatea TV.